Ritratt: IĠM .td_uid_2_6093aede3bb15_rand.td-a-rec-img{text-align:left}.td_uid_2_6093aede3bb15_rand.td-a-rec-img img{margin:0 auto 0 0} Hawn Malta hawn numru kbir ta' nies li ta' kuljum isegwu xi ġabra tal-aħbarijiet. Min isegwihom fuq it-televiżjoni, min fuq ir-radju, min permezz tal-gazzetti, u min minn fuq l-Internet. Madankollu, mhux kull servizz tal-aħbarijiet ikun ta' livell aċċettabbli. Ninnota li ħafna drabi donnhom ma jkollhomx biex jimlew u jinkludu numru ta' aħbarijiet li ma fihom l-ebda "news values" u, kif ngħidu bl-Ingliż ukoll, huma sempliċement "useless knowledge". Ħa nagħti eżempju li sfortunatament sar komuni ħafna. Meta xi ħadd jisfa vittma ta' xi inċident fatali fit-toroq jew fuq ix-xogħol tistenna li jsir rapport fuq hekk. Imma x'qed jiġri minn xi żmien 'il hawn? – Ċerti kmamar tal-aħbarijiet qed joħolqu "soap opera" sħiħa minn traġedja ta' familja. Mhux l-ewwel darba li tispiċċa b'ġimgħa sħiħa aħbarijiet li ma jinteressaw lil ħadd ħlief nies li jħobbu jsiru jafu fuq il-ħajja privata ta' ħaddieħor: x'qalu l-għarajjes tal-vittmi; x'qalu l-ġenituri tagħhom; x'qalu sħabhom; dettalji tal-funeral; eċċ. U hekk inwaqqgħu l-aħbarijiet għal-livell ta' xi tnejn min-nies li jgħaddu ħafna ħin f'xi kantuniera jpaċpċu fuq l-affarijiet privati ta' ħaddieħor! – Dan minbarra l-fatt li żgur mhix prudenza li f'mument hekk diffiċli timponi ruħek bħala ġurnalist/a fuq il-familjari u l-ħbieb li jkunu f'luttu għat-telfa tagħhom. Punt ieħor importanti huwa dwar l-aspett edukattiv u kritiku tal-aħbarijiet. Għiduli kemm aħbarijiet huma ta' valur edukattiv? – Kemm minnhom huma r-riżultat ta' ġurnaliżmu investigattiv? – Kemm minnhom jgħinuk tirrifletti fuq xi kwistjoni importanti? – Kemm minnhom jistimulaw il-fakultajiet kritiċi tiegħek? – Il-verità hi li ħafna aħbarijiet huma ppreżentati biss bħala ħafna informazzjoni li ma tieħu xejn minnha ta' valur għal ħajtek għax irrelevanti għall-esperjenza tal-ħajja tiegħek. Mhux hekk biss, imma hija informazzjoni maħsuba wkoll għal udjenza totalment passiva. Għandna bżonn ħafna aktar servizzi tal-aħbarijiet li jkunu ta' ċerta kwalità. Aħbarijiet li jġiegħluk taħseb; aħbarijiet li jipprovdu informazzjoni utli għal kulħadd; aħbarijiet oriġinali frott ir-riċerka ġurnalistika; aħbarijiet li jġiegħluk tistaqsi l-mistoqsijiet fuq ħafna affarijiet li s-soltu taċċettahom mingħajr biss ma tieqaf tirrifletti fuqhom. Inkella s-servizzi tal-aħbarijiet ikunu biss fil-maġġor parti tagħhom ħela ta' ħin. .td_uid_3_6093aede3bd28_rand.td-a-rec-img{text-align:left}.td_uid_3_6093aede3bd28_rand.td-a-rec-img img{margin:0 auto 0 0}